Atria osallistaa suomalaiset korkeakouluopiskelijat oppimispelin ideointiin ja antaa opiskelijoille mahdollisuuden tuoda esille osaamistaan. Kilpailun voittajaidean pohjalta toteutettava oppimispeli julkaistaan syksyllä 2014. Pelin tavoitteena on auttaa lapsia oivaltamaan ravitsemukseen liittyviä hyviä käytäntöjä osana kokonaisvaltaista hyvinvointia.

Atria haluaa kantaa kortensa kekoon suomalaisten lasten hyvinvoinnin ja terveiden elämäntapojen puolesta – uudella, innovatiivisella ja hauskalla tavalla yhdessä suomalaisten opiskelijoiden kanssa. Terve, Peli! -kilpailu on osa suunnitteluprosessia, jossa luodaan uusi oppimispeli 9–12-vuotiaille lapsille. Pelin avulla Atria haluaa edistää omalta osaltaan suomalaislasten hyvinvointia ja kannustaa lapsia omaksumaan monipuolisen ruokavalion sekä ruokarytmin tärkeyden.